《谒夷齐庙效易渭远先生作》
清代·凌扬藻

节以同怀著，忠繇易代伸。地经孤竹国，祠仰采薇人。

但识彝伦叙，那知革命新。饿夫无与偶，天子不能臣。

叹息黄虞没，衰徂志行屯。正冠皆激义，脱屣为求仁。

诣绝操疑隘，风高气益振。西山无表石，东海几扬尘。

百世师如在，三宗历久湮。顽廉徵后起，秩祀率先民。

像蚀型模古，诚通謦咳亲。闪青檐荫柏，湘绿俎羞蘋。

希圣谈宁易，含贞事孔辛。永言思大老，莫漫愧明神。

作者简介：（1760—1845）清广东番禺人，字誉钊，一字药洲。乾隆时诸生，曾从朱圭问学，工诗文。有《药洲诗略》等，并辑有《岭海诗钞》。